Podlitiek: Ramptoestand dalk beëindig, DNS agterstalligEFF-leier Julius Malema tydens Woensdag se besoek aan Mall of Africa. (Foto: EFF/Twitter) Opgestel deur die Podlitiek-span In die tweede episode van die nuwe jaar sluit nuwe Podlitiek-aanbieder, Frederik van Dyk, by Ernst van Zyl en Daniël Eloff aan. Die episode skop af met ŉ bespreking oor die beëindiging van die nasionale ramptoestand. Verskeie organisasies het die afgelope week aangekondig dat die nasionale ramptoestand wat die afgelope 20 maande heers afgeskaf moet word. Dit kom nadat daar ŉ duidelik verandering in die openbare sentiment was oor die voortdurende ramptoestand. Daniël voorspel egter dat ons ŉ reeks hofsake vanjaar gaan sien wat die ramptoestand uitdaag en dat daar wel moontlike suksesse mag wees. Die gesprek draai dan na die Ekonomiese Vryheidsvegters (EFF) wat die afgelope week talle restaurante besoek het om “inspeksie” te doen. Die Podlitiek-span dui aan hoe kommerwekkend dit is dat die politieke party homself as vakbond en polisiehond handhaaf. Frederik en Ernst wys egter uit hoe die party se skielike U-draai teen Pan-Afrikanisme ŉ moontlike politieke skuif is na aanleiding van die onlangse suksesse by die stembusse vir ŉ party soos ActionSA en dat die skuif deur die EFF ŉ reaksie daarop is. Laastens, bespreek die span die enorme probleme wat die Suid-Afrikaanse Polisiediens se forensiese laboratoriums tans ervaar met die verwerking van DNS-monsters in verskeie strafregaangeleenthede. Die agterstallige toetse is ŉ ernstige knou vir ons strafregstelsel. Podlitiek lewer nie die nuus nie, hulle maak dit. Luister Podlitiek.